Departament de Territori i Sostenibilitat
L'article 46 de l'Estatut d'autonomia de Catalunya estableix que els poders públics han de vetllar per la protecció del medi ambient per mitjà de l'adopció de polítiques públiques basades en el desenvolupament sostenible i la solidaritat col·lectiva i intergeneracional i l'article 144 estableix que corresponen a la Generalitat la competència compartida en matèria de medi ambient i la competència per a l'establiment de normes addicionals de protecció.
Des del punt de vista organitzatiu, tant l'article 150 de l'Estatut d'autonomia de Catalunya com l'article 4 de la Llei 13/1989, de 13 de juny, d'organització, procediment i règim jurídic de l'administració de la Generalitat, estableixen la competència d'autoorganització de l'administració de la Generalitat.
L'article 11.5 del Reglament (UE) núm.517/2014, del Parlament europeu i del Consell, de 16 d'abril de 2014, sobre els gasos fluorats amb efecte d'hivernacle estableix que els aparells no segellats o tancats hermèticament i que estiguin carregats de gasos fluorats amb efecte d'hivernacle només es poden vendre a l'usuari final quan s'aportin proves conforme la instal·lació la realitzarà una empresa habilitada.
El Reial decret 115/2017, de 17 de febrer, pel qual es regula la comercialització i manipulació de gasos fluorats i dels equips que hi estiguin basats, així com la certificació dels professionals que els utilitzen i pel qual s'estableixen els requisits tècnics per a les instal·lacions que desenvolupen activitats que emeten gasos fluorats, en el seu article 9.8 aplica la previsió esmentada del Reglament mitjançant l'establiment d'unes obligacions al comercialitzador dels equips i al comprador o compradora, que es concreten en la presentació d'una documentació específica, d'acord amb els models que consten en el mateix Reial decret.
Aquests documents permeten, per un costat, deixar constància que el comprador o compradora ha estat convenientment informat del contingut de l'article 9.8 del Reial decret 115/2017 (document de la part A de l'annex VI, en endavant document A) i per l'altre que la instal·lació l'ha realitzat una empresa habilitada (document de la part B de l'annex VI, en endavant document B).
D'acord amb l'article 9.8 esmentat, el comercialitzador ha d'informar, anualment, a partir de l'1 de gener de 2018 a l'òrgan competent de la comunitat autònoma corresponent dels compradors que no hagin tramès el document B, adjuntant-hi còpia del document A.
Així mateix, l'article 9.8 esmentat estableix que l'incompliment per part dels compradors i dels comercialitzadors de les obligacions que preveu resta subjecte al règim sancionador previst al capítol VII de la Llei 34/2007, de 15 de novembre, de qualitat de l'aire i de protecció de la atmosfera.
La competència per aplicar aquest règim sancionador també correspon a les comunitats autònomes.
Aquest Decret s'inclou en el Pla normatiu de l'Administració de la Generalitat de Catalunya per als anys 2019-2020, s'ha tramitat d'acord amb la Llei 26/2010, de 3 d'agost, del règim jurídic i de procediment de les administracions públiques de Catalunya, i s'ajusta als principis de bona regulació previstos a l'article 129 de la Llei 39/2015, d'1 d'octubre, del procediment administratiu comú de les administracions públiques, segons el qual, en l'exercici de la potestat reglamentària les administracions públiques han d'actuar d'acord amb els principis de necessitat, eficàcia, proporcionalitat, seguretat jurídica, transparència i eficiència.
D'acord amb els principis de necessitat i eficàcia, les disposicions d'aquest Decret estan justificades per la necessitat de determinar l'òrgan competent per exercir a Catalunya les funcions que, d'acord amb l'article 9.8 del Reial decret 115/2017, de 17 de febrer, corresponen a les comunitats autònomes i el procediment de presentació de la documentació que s'ha d'informar; la regulació, d'acord amb el principi de proporcionalitat, conté les previsions imprescindibles per atendre la necessitat que s'ha de cobrir amb la norma; la potestat reglamentària s'exerceix de manera coherent amb la resta de l'ordenament jurídic, atenent el principi de seguretat jurídica; en aplicació del principi de transparència, l'Administració de la Generalitat de Catalunya possibilita l'accés senzill, universal i actualitzat a la normativa en vigor i als documents propis del seu procés d'elaboració.
Per tot això, a proposta del conseller de Territori i Sostenibilitat, i amb la deliberació prèvia del Govern,
La Direcció General competent en matèria de canvi climàtic és l'òrgan competent de la Generalitat de Catalunya per exercir les funcions que corresponen a les comunitats autònomes d'acord amb l'article 9.8 del Reial decret 115/2017, de 17 de febrer, pel qual es regula la comercialització i manipulació de gasos fluorats i dels equips que hi estiguin basats, així com la certificació dels professionals que els utilitzen i pel qual s'estableixen els requisits tècnics per a les instal·lacions que desenvolupen activitats que emeten gasos fluorats.
Les funcions indicades, excepte la competència per imposar sancions, han de ser exercides a través de l'Oficina Catalana del Canvi Climàtic.
La competència per imposar les sancions que resultin del règim sancionador aplicable d'acord amb l'article 9.8 esmentat correspon a la persona titular de la direcció general competent en matèria de canvi climàtic per a les sancions per infraccions de caràcter lleu i greu, i a la persona titular de la secretaria sectorial competent en matèria de canvi climàtic per a les sancions per les infraccions de caràcter molt greu.
2.1 L'empresa comercialitzadora ha de lliurar al comprador o compradora dos exemplars del document B, per tal que s'acrediti la instal·lació del/s equip/s per part d'una empresa habilitada amb personal certificat per a aquesta instal·lació.
2.2 Un exemplar del document B ha de ser tramès, en el termini màxim d'un any, pel comprador o compradora de l'equip a l'empresa comercialitzadora per via telemàtica o per un altre mitjà que permeti tenir constància del lliurament i de la recepció.
2.3 Les empreses comercialitzadores han de comunicar a l'Oficina Catalana de Canvi Climàtic, abans del 31 de març de cada any, la relació dels compradors d'equips que no han complert l'obligació de trametre'ls el document B dins de l'any natural anterior.
Amb la comunicació s'ha d'adjuntar còpia del document A de tots i cadascun dels compradors inclosos en la relació.
La comunicació s'ha de tramitar per mitjans electrònics, amb el contingut i requisits tècnics que es determinen al portal únic per a les empreses, al qual es pot accedir també des de la seu electrònica de la Generalitat de Catalunya.
Els models de la documentació necessària per efectuar la tramitació del procediment estaran disponibles en el mateix portal del tràmit.
Comunicació corresponent a l'any 2018
La comunicació prevista a l'article 2.3, en tant que és obligatòria a partir de l'1 de gener del 2018, d'acord amb el que estableix l'article 9.8 del Reial decret 115/2017, de 17 de febrer, s'ha de realitzar respecte de l'any 2018 entre el 10 d'octubre de 2019 i el 10 de desembre de 2019, ambdós inclosos.
Aquest Decret entrarà en vigor l'endemà de la seva publicació en el Diari Oficial de la Generalitat de Catalunya.
Barcelona, 25 de setembre de 2019
Conseller de Territori i Sostenibilitat